CELEX: C2006/212/57
Language: el
Date: 2006-09-02 00:00:00
Title: Υπόθεση T- 170/06: Προσφυγή/αγωγή της 29ης Ιουνίου 2006 — Alrosa κατά Επιτροπής

2.9.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 212/31
            
         Προσφυγή/αγωγή της 29ης Ιουνίου 2006 — Alrosa κατά Επιτροπής
   (Υπόθεση T- 170/06)
   (2006/C 212/57)
   Γλώσσα διαδικασίας: η αγγλική
   Διάδικοι
   
      Προσφεύγουσα: Alrosa Company Ltd. (Mirny, Ρωσία) (εκπρόσωποι: R. Subiotto, S. Mobley, K. Jones, Solicitors)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               Να ακυρώσει την απόφαση στο σύνολό της·
            
         
               —
            
            
               Να καταδικάσει την Επιτροπή στα δικαστικά και στα λοιπά συναφή με την υπόθεση έξοδα.
            
         Ισχυρισμοί και κύρια επιχειρήματα
   Η προσφεύγουσα βάλλει κατά της απόφασης της Επιτροπής της 22ας Φεβρουαρίου 2006, με την οποία η Επιτροπή επέβαλε στη De Beers να αναλάβει την υποχρέωση να καταργήσει σταδιακά μεταξύ 2006 και 2008 και να διακόψει από 1ης Ιανουαρίου 2009 όλες τις άμεσες και έμμεσες πωλήσεις ακατέργαστων διαμαντιών από την προσφεύγουσα.
   Προς στήριξη της προσφυγής της, η προσφεύγουσα προβάλλει, πρώτον, παραβίαση του δικαιώματός της ακροάσεως κατά τη διαδικασία εκδόσεως της αποφάσεως. Η προσφεύγουσα προβάλλει ότι η Επιτροπή έπρεπε να εξηγήσει ποιες είναι οι παρατηρήσεις τρίτων μερών και οι πλευρές της αναλύσεως της Επιτροπής που δικαιολογούν την απόρριψη των υποχρεώσεων που πρότειναν αρχικά από κοινού η De Beers και η προσφεύγουσα και την υιοθέτηση των τελικών υποχρεώσεων που πρότεινε η De Beers.
   Δεύτερον, η προσφεύγουσα επικαλείται παράβαση του άρθρου 9 του κανονισμού 1/2003 στον βαθμό που οι δεσμεύσεις που κατέστησαν υποχρεωτικές με την προσβαλλόμενη απόφαση είχαν προταθεί μόνον από τη De Beers και όχι από τις ενδιαφερόμενες επιχειρήσεις, δηλαδή τη De Beers και την προσφεύγουσα. Η προσφεύγουσα προσθέτει ότι η προσβαλλόμενη απόφαση δεν εκδόθηκε για συγκεκριμένη περίοδο.
   Τέλος, η προσφεύγουσα ισχυρίζεται ότι η πλήρης και δυνητικά εις αόριστον απαγόρευση αγοράς από τη De Beers ακατέργαστων διαμαντιών άμεσα ή έμμεσα από την προσφεύγουσα παραβιάζει το άρθρο 82 ΕΚ και το άρθρο 9 του κανονισμού 1/2003 καθώς και τις βασικές αρχές της ελευθερίας του συμβάλλεσθαι και της αναλογικότητας.